กรมอนามัย แนะ 6 ขั้นตอนทำน้ำสะอาดไว้ใช้ในบ้านช่วงน้ำท่วม เพื่อให้มีใช้ในชีวิตประจำวัน
นายแพทย์สุวรรณชัย วัฒนายิ่งเจริญชัย อธิบดีกรมอนามัย กล่าวว่า จากสถานการณ์การเกิดอุทกภัยในหลายจังหวัด ส่งผลให้ระบบประปา หรือน้ำบ่อตื้นไม่สามารถใช้งานได้นั้น กรมอนามัย จึงขอแนะวิธีทำน้ำสะอาดอย่างง่ายไว้ใช้ในบ้าน โดยใช้สารส้ม และคลอรีนน้ำ เพื่อให้ครัวเรือนมีน้ำสะอาดไว้ใช้ในชีวิตประจำวัน เช่น นำมาซักเสื้อผ้า ล้างสิ่งของเครื่องใช้ในครัวเรือน รวมไปถึงนำมาใช้อาบชำระล้าง สิ่งสกปรกจากร่างกาย เป็นต้น โดยขั้นตอนคือ ให้ตักน้ำในบริเวณที่น้ำไม่เน่าเสีย หรือมีกลิ่นเหม็น หรือบริเวณที่น้ำไหลไกลจากห้องน้ำห้องส้วม มาใส่ถังที่มีลักษณะทรงกระบอก เช่น ถังพลาสติก 50 – 100 ลิตร ให้ตักเอาเศษสิ่งของที่ปนมากับน้ำ เช่น ใบไม้ เศษวัชพืช ออกให้หมด แล้วใช้มือจับก้อนสารส้มจุ่มลงไปในน้ำลึกประมาณ 2 ใน 3 ของความลึกน้ำในถังแล้วกวนน้ำในถัง เป็นแนววงกลมให้ละลายสารส้มโดยช่วงแรกให้กวนเร็วจนสังเกตเห็นตะกอนที่เกิดขึ้นมีปริมาณมากแล้วจึงค่อยลดความเร็วในการกวนลง เมื่อเห็นตะกอนมีขนาดใหญ่ให้หยุดกวนแล้วตั้งทิ้งไว้ประมาณครึ่งชั่วโมงจนตะกอนตกสู่ก้นถัง จากนั้นค่อยๆ ตักน้ำใสส่วนบนใส่ภาชนะที่สะอาด จากนั้นหยดคลอรีนน้ำ 2 เปอร์เซ็นต์ หรือหยดทิพย์ที่กรมอนามัยจัดทำขึ้น ในปริมาณ 1 หยด ต่อน้ำ 1 ลิตร ตั้งทิ้งไว้ประมาณ 30 นาที ให้คลอรีนละลายเพื่อฆ่าเชื้อโรคอย่างทั่วถึงก่อนนำน้ำมาใช้เพื่อการอุปโภค เช่น ซักเสื้อผ้า ล้างสิ่งของเครื่องใช้ หรือใช้อาบน้ำ แต่ไม่เหมาะนำมาบริโภค เนื่องจากอาจมีสารเคมีบางชนิดปนเปื้อนมากับน้ำท่วมได้ ส่วนน้ำบริโภคควรใช้น้ำดื่มบรรจุขวดจะปลอดภัยที่สุด